OBH 2077/1999.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása:

A panaszos beadványában a Nyugdíjbiztosító Igazgatóság eljárását sérelmezte. Nem értett egyet a részére kiutalt - különböző jogcímeken járó - ellátások összegével, a késedelmes utalásra nem kapott kamatot, az adózás miatt szükséges javított igazolást sem kapta meg.

Érintett alkotmányos jogok:

Szociális biztonsághoz való jog [Alk. 70/E. § (1)-(2) bekezdés]

Alkalmazott jogszabályok:

A társadalombiztosítási nyugellátásról szóló 1997. évi LXXXI. tv. (Tny.)

Megállapított tényállás:

A panaszos részére a Fővárosi és Pest Megyei Nyugdíjbiztosítási Igazgatóság 1998. szeptember 30-án kelt 11-14337/98/08. számú határozatával havi 29.637 forint öregségi teljes nyugdíjat állapított meg, a nyugdíjra jogosultság kezdete 1998. szeptember 1. 
A Nyugdíjfolyósító Igazgatósághoz a határozat 1998. október 2-án érkezett. A Nyugdíjfolyósító Igazgatóság az 1998. szeptemberre és októberre járó (kétszer 29.637 forintot) 59.274 forintot 1998. október 21-én belföldi postautalványon utalta ki, ez az összeg 1998. november 26-án visszaérkezett.
Az 1998. novemberre járó 29.637 forintot hóközi bizonylaton postázták a panaszos részére.

A megállapító szerv 1998.10.14-én kelt 11-14337/98/10. számú határozattal 1998.09.01-től havi 29.659 forintra módosította az öregségi nyugdíj összegét. Ez a határozat 1998.10.16-án érkezett a folyósító szervhez.
Mivel az özvegy az öregségi nyugdíjkorhatár betöltésére tekintettel özvegyi nyugdíjat nem igényelt, a Nyugdíjfolyósító Igazgatóság a beérkezett határozatot egyben özvegyi nyugdíj igényének is tekintette, a nyugdíjastól bekért nyilatkozat után - mely szerint újabb házasságot nem kötött - a módosító határozattal együtt az özvegyi nyugdíjat is elszámolta.
Figyelemmel a korábbi 1998.04.30-i igénybejelentésre, a nyugdíjas özvegyi nyugdíjra jogosultsága 1997.10.01-től éledt fel.

A vizsgálat megállapította, hogy valóban késedelmesen történt a módosító határozat elszámolása, ezért jogos igényként merült fel a késedelmi kamat kifizetése. Ennek kiutalása meg is történt. Bonyolította a helyzetet, hogy a nyugdíjas 1998. novemberében kérte, hogy lakcíme helyett az OTP-nél vezetett folyószámlára kerüljön nyugdíjának utalása. Az első alkalommal lakcímre utalt 59.274 forint visszaérkezett a folyósító szervhez, amelynek ismételt kiutalása már a folyószámlára történt.
A Nyugdíjfolyósító Igazgatóság 1999.04.26-án kelt levelében a panaszosnak igazolta az adóhelyesbítésre vonatkozó ténylegesen kiutalt nyugdíj összegét.

A panaszos a következő ellátásokra szerezett jogosultságot:

saját jogú nyugdíj:
1998. IX-XII. hóra	29.659 Ft x 4     =	118.636 Ft	
1999. I-III.      hóra	33.159 Ft x 3     =	                  99.477 Ft	
		                218.113 Ft
	
özvegyi nyugdíj:			
1997. X-XII. hóra	11.131 Ft x 3     =	                  33.393 Ft	
1998. I-VIII.  hóra	13.537 Ft x 8     =	                108.296 Ft	
		     	
20 %-os özvegyi nyugdíj:
1998. IX-XII. hóra	   5.416 Ft x 4     =	                  21.664 Ft	
1999. I-III.      hóra 	   6.012 Ft x 3     =	                  18.036 Ft	
		                181.389 Ft	
			
árvaellátás:			
1998. XII.  hóra		                  11.778 Ft	
1999. I-III. hóra	14.781 Ft x 3     =	                  44.343 Ft	
                                                                                                                    56.121 Ft

A panaszos ténylegesen kapott:

	hagyaték címén:		  59.274 Ft
	visszamenőleg:		  29.637 Ft
	1998. XII. hóra:		  29.637 Ft
	1999. I-III. hóra		 161.856 Ft (53.952 Ft x 3)
	visszamenőleg		 127.715 Ft
	visszamenőleg 		 106.778 Ft (1999. február 1-jén teljesített)
	összesen: 			 514.897 Ft-ot.

Az 1999. február 1-jén teljesített 106.778 forint átutalás tartalmazza a lakcímről 1998. november 26-án visszaérkezett 59.274 forintot.
Jelenleg a panaszos részére havi 33.159 forint öregségi és 6.012 forint özvegyi nyugdíjat folyósítanak.

A vizsgálat megállapította, hogy az Alkotmány 70/E. § (1)-(2) bekezdésében védett szociális biztonsághoz való joggal összefüggésben visszásságot okozott, hogy a megállapító szerv módosító határozatának elszámolása késedelmesen történt.
Ajánlásra azonban azért nincs szükség, mert időközben a Nyugdíjfolyósító Igazgatóság teljesített és a késedelmi kamatot is elszámolta.

Nem terheli azonban felelősség a Nyugdíjfolyósító Igazgatóságot azért, hogy a vitatott, az első alkalommal lakcímre utalt 59.274 forint visszaérkezett, valamint azért sem, hogy az OTP-nél vezetett folyószámlára utalás csak 1999. február 1-jén teljesült. Panaszos ugyanis a folyószámlára történő utalást csak 1998. novemberében kérte és az összeg visszaérkezését követően kerülhetett sor az ismételt utalásra.

Az országgyűlési biztos a fenti tényállás alapján a vizsgálatot lezártnak tekinti.

Budapest, 1999. október 5.

Gönczöl Katalin